જીવન પ્રત્યેની પોતાની જ આવી નિષ્ઠાભરી પ્રીતિ હોવા છતાં પોતાને જે મળ્યું છે તેનો યશ હેલને મિત્રોને આપ્યો છે. જીવનમાં મિત્રોના મળવાથી તેમને કોઈ મધુર કાવ્ય વાંચ્યાનો, દિવ્ય શાતા પ્રાપ્ત થયાનો અનુભવ થયો છે. આ મિત્રોએ હેલનનાં જીવનને ભરી કાઢતા ગંભીર શૂન્યાર્થો (nothings)ને એકદમ ઉજ્જ્વળ સંભવાર્થો (possibilities)માં ફેરવી નાખ્યા છે એવું કાવ્યાત્મક વિધાન હેલને કર્યું છે. મૈત્રીમાંથી મુદિતા પ્રાપ્ત કરીને ઉપર ઊઠેલાં હેલન પોતે પ્રાપ્ત કરેલાં ને મહાન સત્યો : ઈશ્વરનું પિતૃત્વ ને મનુષ્યનાં ભાતૃત્વને ગણાવે છે તેમ જ આ બંને તત્વોને બધા ધર્મસંપ્રદાયો અને પૂજન-અર્ચનવિધિનાં મૂળમાં રહેલાં માને છે. તેમને મન, પ્રેમ જ ઈશ્વર છે. આથી જ અસત્યનો જય કદી શક્ય નથી. જે મિત્રોએ તેમને આ ભાતૃત્વ બક્ષ્યું છે તેમાંના ઘણાના મૃત્યુથી હેલનને પોતાનો પણ એક ખંડ મૃત ભાસ્યો છે. આ મિત્રોએ તેમને સ્વાધિકાર આપ્યો હોઈ, તેઓને હેલને પોતાના મુક્તિદાતા માન્યા છે. આ પ્રકારના મિત્રોમાં તેઓ ડૉ. ગ્રેહામ બેલ, ઑલિવર હોમ્સ, બિશપ બ્રુક્સ વગેરેનું સાદર સ્મરણ કરે છે.